ييڤڭيني پريڭوجين

ييڤݣيني ڤيكطوروڤيتش پريݣوجين (مزيود ف 1 يونيو 1961، توفى ف 23 غشت 2023) قايد عساكري ب لخلصة و بيزنيسمان روسي. كان كيسيّر لݣروپ ڤاݣنر، و كان حليف ديال الرئيس د روسيا ڤلاديمير پوتين تال يونيو 2023، فاش تمرّد عليه. پريݣوجين شي مرات كان كيتسمى "الطباخ د پوتين" حيت ف ملكو شركات ديال لماكلة و الريسطوات لي كاتموّن لكريملين. على حساب دراسة تدارت ف 2020، الشركات ديال پريݣوجين عندها علاقة قوية معا وزارة الدفاع و لمخابرات لعسكارية د روسيا.
ف 2014، على حساب بعض لمصادر، پريݣوجين أسس لݣروپ ڤاݣنر باش يدعم لميليشيات لي كاتساند روسيا ف لحرب د ضونباس. ب دعم مادي من لحوكومة الروسية، لݣروپ لعب دور كبير ف الجتياح الروسي د ؤكرانيا د 2022 و دعم لمصالح د روسيا ف سوريا و إفريقيا. ف نونبر 2022، پريݣوجين عتارف بلي الشركات ديالو تدخلات ف النتيخابات د لميريكان. ف فبراير 2023، أكّد بلي هوّ لمؤسس و لمدير ديال لاجونص د لأبحات د أنتيرنيت Internet Research Agency، لي هيّ شركة روسية معروفة ب دورها ف نشر لخبار لمزوّرة و لپروپاݣاندا ف أنتيرنيت.

الشركات د پريݣوجين و هوّ براسو قبل مايموت، كاينين ف ليستات د لعقوبات ديال بزاف د لبلدان لغربية، قبل و سيرتو من مورا الجتياح د روسيا ل ؤكرانيا ف 2022. لإف بي أي كان علن على جايزة د 250.000 دولار ل أي واحد عطا معلومة كاتأدي ل لإعتقال ديالو.

پريݣوجين نتاقد وزارة الدفاع د روسيا بشكل عمومي، و ݣال بلي لأسباب د لحرب لي علنات عليها على ؤكرانيا كانو كدوب. ف 23 يونيو 2023، دار تمرد على لحوكومة د روسيا و كان الجيش ديالو ساير كيزحف على موسكو. نهار موراها، وقّف التمرد، و وافق باش يحوّل الجيش ديالو ل بيلاروسيا. ف 23 غشت، شهراين بضّبط مور التمرد، طاحت طيارة لي كان راكب فيها معا 9 د الناس خرين، ف جوايه الشمال د موسكو، و لخوبارا كيݣولو بلي السباب غالباً كان قنبولة ف الطيارة.

 مصادر 


تصنيف:Pages with Russian IPA
تصنيف:وفيات 2023
تصنيف:زيادة 1961
تصنيف:روسيا
تصنيف:مقالات فيها مصدر و 3000 بايت